
Zirgu infekciozās anēmijas uzraudzības, kontroles un apkarošanas kārtība
Izdoti saskaņā ar Veterinārmedicīnas likuma 25.panta 17.punktu
I. Vispārīgie jautājumi
· 1. Noteikumi nosaka zirgu infekciozās anēmijas uzraudzības, kontroles un apkarošanas kārtību zirgu dzimtas dzīvniekiem (turpmāk – dzīvnieki).
· 2. Dzīvnieku īpašnieks vai turētājs vienas dienas laikā ziņo praktizējošam veterinārārstam par dzīvniekiem, kas rada aizdomas par inficēšanos ar zirgu infekciozās anēmijas ierosinātāju (dzīvniekiem novēro drudzi, mazasinību, asins izlijumus ādā un gļotādās, hronisku novājēšanu, ko nevar kompensēt ar barības uzņemšanu).
· 3. Zirgu infekciozās anēmijas terapeitiska ārstēšana ir aizliegta.
· 4. Zirgu infekciozās anēmijas laboratorisko izmeklēšanu veic valsts zinātniskais institūts "Pārtikas drošības, dzīvnieku veselības un vides zinātniskais institūts "BIOR"" (turpmāk – references laboratorija) vai akreditēta laboratorija, izmantojot Komisijas 2019. gada 17. decembra Deleģētās regulas (ES) 2020/688, ar ko attiecībā uz dzīvnieku veselības prasībām, kuras reglamentē sauszemes dzīvnieku un inkubējamu olu pārvietošanu Savienībā, papildina Eiropas Parlamenta un Padomes Regulu (ES) 2016/429 (turpmāk – regula 2020/688), I pielikuma 9. daļā minētās laboratoriskās diagnostikas metodes.
· 5. Paraugus zirgu infekciozās anēmijas noteikšanai ņem Pārtikas un veterinārā dienesta (turpmāk – dienests) amatpersona vai praktizējošs veterinārārsts. Izdevumus par laboratoriskajiem izmeklējumiem un praktizējoša veterinārārsta sniegtajiem pakalpojumiem sedz dzīvnieku īpašnieks vai turētājs saskaņā ar laboratorijas vai praktizējoša veterinārārsta rēķinu.
· 6. References laboratorija vai akreditēta laboratorija nekavējoties ziņo dienestam par katru laboratoriskajos izmeklējumos apstiprinātu dzīvnieku saslimšanu ar zirgu infekciozo anēmiju. Rezultātus par laboratoriskajiem izmeklējumiem nosūta:
· 6.1. dienestam – elektroniski;
· 6.2. personai, kas iesūtījusi paraugu laboratoriskajiem izmeklējumiem, – elektroniski vai testēšanas pārskata veidā.
· 7. Ja dzīvniekam laboratoriskajos izmeklējumos tiek apstiprināts pozitīvs rezultāts – saslimšana ar zirgu infekciozo anēmiju –, dienests sagatavo un publicē oficiālajā izdevumā "Latvijas Vēstnesis" rīkojumu, kurā nosaka inficēto vai iespējami inficēto novietni, īstenojamos pasākumus, kā arī zirgu dzimtas dzīvnieku pārvietošanas ierobežojumus.
· 8. (Svītrots)
· 9. Paraugus laboratoriskajiem izmeklējumiem zirgu infekciozās anēmijas noteikšanai ņem, ja:
· 9.1. dzīvnieku īpašnieks vai turētājs ir ziņojis par aizdomām par dzīvnieka saslimšanu ar zirgu infekciozo anēmiju vai ja dzīvniekam bijis kontakts ar tādu dzīvnieku, kuram konstatēta zirgu infekciozā anēmija;
· 9.2. praktizējošam veterinārārstam dzīvnieka klīniskās izmeklēšanas laikā rodas aizdomas par tā saslimšanu ar zirgu infekciozo anēmiju;
· 9.3. epidemioloģisko izmeklējumu laikā iegūta informācija par to, ka dzīvnieks bijis kontaktā ar dzīvnieku, kuram konstatēta zirgu infekciozā anēmija;
· 9.4. dzīvniekam pirms izvešanas no valsts nepieciešams veikt laboratoriskos izmeklējumus zirgu infekciozās anēmijas noteikšanai saskaņā ar regulas 2020/688 22. panta 1. punkta "c" apakšpunkta "ii" punktu vai trešo valstu normatīvo aktu prasībām;
· 9.5. dzīvnieku īpašnieks vai turētājs nolemj, ka dzīvniekam nepieciešami izmeklējumi zirgu infekciozās anēmijas noteikšanai;
· 9.6. valsts pilnvarots veterinārārsts kautuvē ir ziņojis par aizdomām par dzīvnieka saslimšanu (konstatētas klīniskas vai patologanatomiskas pazīmes) ar zirgu infekciozo anēmiju.
· 10. (Svītrots)
· 11. (Svītrots)
II. Zirgu infekciozās anēmijas apkarošanas kārtība
· 12. Ja laboratoriskajos izmeklējumos dzīvniekam konstatē zirgu infekciozo anēmiju, dienests šo noteikumu 7. punktā minētajā rīkojumā nosaka inficēto novietni. Inficētās novietnes dzīvnieku īpašnieks vai turētājs ievēro šādas prasības:
· 12.1. seroloģiski negatīvos dzīvniekus aizliegts pārvietot ārpus novietnes teritorijas;
· 12.2. ar zirgu infekciozo anēmiju inficētās novietnes dzīvniekiem nepieļauj saskari ar dzīvniekiem no novietnes, kurā nav konstatēta šī slimība;
· 12.3. ar zirgu infekciozo anēmiju slimo (seroloģiski pozitīvo) dzīvnieku nošķir no veselajiem (seroloģiski negatīvajiem) dzīvniekiem un nogalina ne vēlāk kā divu nedēļu laikā pēc informācijas saņemšanas par to, ka tam laboratoriskajos izmeklējumos ir konstatēta zirgu infekciozā anēmija;
· 12.4. pēc slimā (seroloģiski pozitīvā) dzīvnieka nogalināšanas pārējos novietnē esošos dzīvniekus, kas vecāki par 12 mēnešiem, seroloģiski izmeklē vismaz divas reizes ar triju mēnešu intervālu.
· 13. Dienests organizē epidemioloģisko izmeklēšanu, lai atklātu iespējami inficētās novietnes (novietnes, kurās no inficētās novietnes pēdējo triju mēnešu laikā pēc dzīvnieku saslimšanas konstatēšanas ir ievesti dzīvnieki). Dienests šo noteikumu 7. punktā minētajā rīkojumā nosaka iespējami inficēto novietni, kurā:
· 13.1. dzīvniekus, kas vecāki par 12 mēnešiem, seroloģiski izmeklē vismaz divas reizes ar triju mēnešu intervālu;
· 13.2. līdz šo noteikumu 13.1. apakšpunktā minēto laboratorisko izmeklējumu pabeigšanai aizliegta iespējami inficēto dzīvnieku pārvietošana.
· 14. Inficētajā un iespējami inficētajā novietnē nav zirgu infekciozās anēmijas, ja šo noteikumu 12.4. un 13.1. apakšpunktā minētajos laboratoriskajos izmeklējumos dzīvniekiem divas reizes pēc kārtas ar triju mēnešu intervālu netiek konstatēta zirgu infekciozā anēmija.
· 15. Ar zirgu infekciozo anēmiju slimo (seroloģiski pozitīvo) dzīvnieku izcelsmes blakusprodukti ir otrās kategorijas materiāls, kuru atļauts:
· 15.1. likvidēt un izmantot saskaņā ar Eiropas Parlamenta un Padomes 2009. gada 21. oktobra Regulas (EK) Nr. 1069/2009, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un ar ko atceļ Regulu (EK) Nr. 1774/2002 (Dzīvnieku izcelsmes blakusproduktu regula), 13. panta prasībām, piemērojot pārstrādes metodes un nosacījumus, kas noteikti Eiropas Komisijas 2011. gada 25. februāra Regulas (EK) Nr. 142/2011, ar kuru īsteno Eiropas Parlamenta un Padomes Regulu (EK) Nr. 1069/2009, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un īsteno Padomes Direktīvu 97/78/EK attiecībā uz dažiem paraugiem un precēm, kam uz robežas neveic veterinārās pārbaudes atbilstīgi minētajai direktīvai (turpmāk – regula Nr. 142/2011), IV pielikuma III nodaļas A. punktā, lai novērstu slimības ierosinātāja izplatīšanās iespēju;
· 15.2. aprakt dienesta reģistrētā dzīvnieku kapsētā (ja tas ir dzīvnieka līķis), ievērojot normatīvajos aktos par dzīvnieku kapsētu iekārtošanas, reģistrācijas, uzturēšanas, darbības izbeigšanas un likvidēšanas kārtību un aizsargjoslu noteikšanas metodiku ap dzīvnieku kapsētām noteiktās prasības, vai atļautā atkritumu poligonā, ievērojot regulas Nr. 142/2011 VI pielikuma III nodaļas 1. iedaļas 1., 3. un 4. punktā noteiktos nosacījumus;
· 15.3. sadedzināt regulas Nr. 142/2011 6. pantā minētajās sadedzināšanas vai līdzsadedzināšanas iekārtās atbilstoši regulas Nr. 142/2011 III pielikumā noteiktajām prasībām.
· 16. Dzīvnieku īpašnieks vai turētājs nekavējoties ziņo dienesta teritoriālajai struktūrvienībai par katru dzīvnieku, ko nogalina zirgu infekciozās anēmijas apkarošanas pasākumu laikā.
· 17. Pēc slimā (seroloģiski pozitīvā) dzīvnieka nogalināšanas īpašnieks vai turētājs praktizējoša veterinārārsta uzraudzībā nodrošina inficētās novietnes, slimo dzīvnieku pārvadāšanai izmantoto transportlīdzekļu, rampu un pāreju, kā arī saskarē ar slimajiem (seroloģiski pozitīvajiem) nonākušo materiālu, priekšmetu un konteineru tīrīšanu, mazgāšanu, dezinficēšanu un dezinsekciju.
· 18. Mazgāšanas, dezinfekcijas un dezinsekcijas laikā ievēro šādu kārtību:
· 18.1. dezinfekcijas līdzekļus saskaņā ar dezinfekcijas līdzekļa ražotāja anotāciju lieto noteiktā koncentrācijā, lai iznīcinātu zirgu infekciozās anēmijas ierosinātāju;
· 18.2. dezinfekcijas līdzekļu iedarbīgumu pārbauda katru reizi pirms lietošanas, ja, līdzekļus ilgstoši glabājot, zūd to efektivitāte;
· 18.3. dezinfekcijas un dezinsekcijas līdzekļus izvēlas, ņemot vērā dezinficējamo objektu virsmas un dezinsekcijai pakļautās platības īpašības;
· 18.4. dezinfekcijas līdzekļu lietošanas laikā:
· 18.4.1. līdzekli izsmidzina uz dezinficējamā objekta tā, lai nodrošinātu dezinfekcijas līdzekļa caursūkšanos (īpaši, ja dezinficē pakaišus, mēslus un vircu);
· 18.4.2. pirms dezinfekcijas grīdu, rampas, pārejas, sienas un virsmas rūpīgi mazgā un tīra, izmantojot īpaši šim nolūkam paredzētus līdzekļus;
· 18.4.3. pēc virsmu tīrīšanas un mazgāšanas saskaņā ar ražotāja ieteikumiem dezinfekcijas līdzekļus uzklāj un atstāj uz minimālās iedarbības laiku;
· 18.4.4. mazgāšanai izmantoto ūdeni apstrādā, lai novērstu zirgu infekciozās anēmijas ierosinātāja tālāku izplatīšanos;
· 18.5. pēc virsmu mazgāšanas uz tām uzklāj dezinfekcijas šķīdumu. Ja dezinfekcijas laikā dezinfekcijas šķīdumu izsmidzina, izmantojot spiediena iekārtas, attiecīgās virsmas pasargā no atkārtotas piesārņošanas;
· 18.6. pēc mazgāšanas dezinfekcijā lietoto ekipējumu un piesārņotos priekšmetus mazgā un dezinficē, bet vienreizējās lietošanas priekšmetus iznīcina;
· 18.7. pēc dezinfekcijas nodrošina apstākļus, lai dezinficētās virsmas netiktu atkārtoti piesārņotas ar zirgu infekciozās anēmijas ierosinātāju.
· 19. (Svītrots)
· 20. Dienests šo noteikumu 12.1., 12.2. un 13.2. apakšpunktā minētos pasākumus dzīvnieku īpašniekam vai turētājam atceļ, ja:
· 20.1. veikta dzīvnieku laboratoriskā izmeklēšana saskaņā ar šo noteikumu 12.4. un 13.1. apakšpunktā noteikto kārtību;
· 20.2. ir spēkā šo noteikumu 14. punktā minētais nosacījums;
· 20.3. nodrošināta novietnes mazgāšana, dezinfekcija un dezinsekcija saskaņā ar šo noteikumu 18. punktā noteiktajām prasībām.
III. Zirgu infekciozās anēmijas uzraudzības un kontroles kārtība novietnēs
· 21. (Svītrots)
· 22. Praktizējošs veterinārārsts zirga pasē izdara ierakstu par laboratorisko izmeklējumu rezultātiem (pozitīviem vai negatīviem) zirgu infekciozās anēmijas noteikšanai.
· 23. Ja dzīvnieku īpašnieks vai turētājs nenodrošina šo noteikumu 12.4. un 13.1. apakšpunktā minētos laboratoriskos izmeklējumus zirgu infekciozās anēmijas ierosinātāja atklāšanai vai neīsteno zirgu infekciozās anēmijas apkarošanas pasākumus, dienests pieņem lēmumu par attiecīgās novietnes dzīvnieku pārvietošanas aizliegumu.
IV. Noslēguma jautājumi
· 24. Šo noteikumu 9., 10. un 21.punkts stājas spēkā 2012.gada 15.augustā.
· 25. Līdz 2012.gada 31.decembrim dzīvnieku īpašnieks vai turētājs reizi gadā dzīvniekiem, kas ir vecāki par 12 mēnešiem, nodrošina laboratorisko izmeklēšanu zirgu infekciozās anēmijas noteikšanai.

